
Zagreb, 24. ožujka 2020.

Na temelju članka 9. stavka 1. točke 4. Zakona o Poreznoj upravi („Narodne novine“, broj 115/16 i 98/19) ravnatelj Porezne uprave radi jedinstvenog postupanja u primjeni članka 107.a Općeg poreznog zakona („Narodne novine“, broj 115/16, 106/18, 121/19 i 32/20) i Pravilnika o provedbi Općeg poreznog zakona („Narodne novine“, broj broj 45/19 i 35/20) donosi 

Uputu o postupanju po zahtjevima poreznih obveznika za odgodu plaćanja / obročnu otplatu uslijed nastupa posebnih okolnosti
Dana 20. ožujka 2020. stupio je na snagu Zakon o dopunama Općeg poreznog zakona („Narodne novine“, broj 32/20), kojim se u Opći porezni zakon (u daljnjem tekstu Zakon) dodaje članak 107.a te je dana 24. ožujka 2020. stupio na snagu Pravilnik o dopunama Pravilnika o provedbi Općeg poreznog zakona („Narodne novine“, broj 35/20) kojim je u Pravilnik o provedbi Općeg poreznog zakona (u daljnjem tekstu Pravilnik) dodana Glava DESET A. Zakonom i Pravilnikom je propisano postupanje poreznog tijela u uvjetima nastupa posebnih okolnosti. 

PREDMET, SVRHA I CILJ ZAKONA

Cilj koji se nastoji postići dopunama Zakona i Pravilnika je mogućnost brze reakcije, odnosno brzog odgovora poreznih tijela na okolnosti koje uzrokuju gospodarsku štetu u poslovanju poduzetnika te na taj način pružiti snažnu podršku poduzetnicima u njihovim nastojanjima za održavanje likvidnosti, gospodarske aktivnosti i očuvanje zaposlenosti u uvjetima nastalima radi virusa COVID-19, odnosno bolesti SARS-CoV-2.
Člankom 107.a Zakona je propisano kako „posebne okolnosti“ podrazumijevaju događaj ili određeno stanje koje se nije moglo predvidjeti i na koje se nije moglo utjecati, a koje ugrožava život i zdravlje građana, imovinu veće vrijednosti, znatno narušava okoliš, narušava gospodarsku aktivnost ili uzrokuje znatnu gospodarsku štetu. Ako te posebne okolnosti utječu na mogućnost podmirivanja poreznih obveza, dospijeće poreznih obveza nastalih i/ili dospjelih sukladno posebnim propisima se može odgoditi i/ili se može odobriti njihova obročna otplata. Za vrijeme trajanja odgode plaćanja i obročne otplate ne obračunavaju se kamate i zastara ne teče.

Pravilnikom se uređuje što se smatra dospjelom poreznom obvezom, tko se smatra podnositeljem zahtjeva za korištenje mjera plaćanja poreza uslijed nastupa posebnih okolnosti iz članka 107.a Zakona, pokazatelje nemogućnosti plaćanja dospjelih poreznih obveza, način podnošenja zahtjeva, mjere plaćanja poreza uslijed nastupa posebnih okolnosti te ostale odredbe. 

DOSPJELA POREZNA OBVEZA
Poreznom obvezom smatra se obveza poreza i drugih javnih davanja iz članka 2. Zakona, izuzev carina i trošarina, koju utvrđuju porezna tijela iz članka 3. Zakona. Prema navedenom odredba Zakona i Pravilnika namijenjene su svim poreznim tijelima i svim porezima i drugim javnim davanjima, ali se ovom Uputom određuje način postupanja Porezne uprave kao poreznog tijela. 

Dospjelom poreznom obvezom u smislu ove glave Pravilnika, smatra se svaka obveza koja prema posebnim propisima dospijeva do isteka roka od tri mjeseca nakon stupanja na snagu članka 107.a Zakona, odnosno do 20. lipnja 2020.
Iznimno, dospjelom porezom obvezom poreza na dodanu vrijednost smatra se svaka obveza koja dospijeva kako je navedeno, no počevši od obveze koja dopijeva u mjesecu koji slijedi nakon stupanja na snagu članka 107.a Zakona, odnosno koje dospijevaju u travnju.
Ako posebne okolnosti potraju duže, rok od tri mjeseca se može produžiti za još tri mjeseca odnosno do 20. rujna 2020.. 

PODNOSITELJ ZAHTJEVA ZA KORIŠTENJE MJERA PLAĆANJA POREZA
Zahtjev za korištenje mjera plaćanja poreza može podnijeti poduzetnik iz članka 44. stavka 1. Zakona koji učini vjerojatnim da nije u mogućnosti platiti dospjele porezne obveze.

Na dan podnošenja zahtjeva podnositelj ne smije imati dospjelog neplaćenog poreznog duga, odnosno, smatrat će se da nema dospjelog neplaćenog poreznog duga ako je iznos poreznog duga manji od 200,00 kuna, koliko iznosi najmanji trošak ovršnog postupka sukladno članku 170. stavku 3. Zakona.
Iznimno, ako se zahtjev podnosi za dospjelu poreznu obvezu poreza na dodanu vrijednost, tada poduzetnik mora ispuniti dodatni kriterij. Podnositelj zahtjeva u tom slučaju može biti poduzetnik koji u prethodnoj godini nije ostvario vrijednost isporuka dobara i usluga u iznosu većem od 7.500.000,00 kuna bez poreza na dodanu vrijednost te koji poreznu osnovicu utvrđuje prema obavljenim isporukama sukladno posebnom propisu o porezu na dodanu vrijednost. Važno je istaknuti da se taj kriterij odnosi samo na dospjelu obvezu poreza na dodanu vrijednost, o čemu će biti više govora u poglavlju o  odlučivanju o podnesenom zahtjevu.

POKAZATELJI NEMOGUĆNOSTI PLAĆANJA DOSPJELIH POREZNIH OBVEZA
Smatrat će se da podnositelj zahtjeva nije u mogućnosti platiti dospjele porezne obveze:

-
ako ima pad prihoda/primitaka u mjesecu koji prethodi mjesecu podnošenja zahtjeva za mjere plaćanja poreza najmanje 20% u odnosu na isti mjesec prethodne godine ili

-
ako učini vjerojatnim da će mu prihodi/primitci u narednom razdoblju od tri mjeseca od mjeseca podnošenja zahtjeva pasti najmanje 20% u odnosu na isto razdoblje prethodne godine.

Za dospjele obveze poreza na dodanu vrijednost, podnositelj zahtjeva treba dokazati da ta dospjela obveza proizlazi iz izdanih računa koji nisu naplaćeni i/ili druge pokazatelje koji mu utječu na likvidnost. 

MJERE PLAĆANJA POREZA U UVJETIMA POSEBNIH OKOLNOSTI

a) Odgoda plaćanja

Na temelju osnovanih zahtjeva, za dospjele porezne obveze odobrit će se odgoda plaćanja bez obračuna kamata, na rok od tri mjeseca računajući od zakonom propisanog dana dospijeća svake pojedine porezne obveze. 

U slučaju donošenja odluke o produljenju roka radi dužeg trajanja posebnih okolnosti, podnositelju se može odobriti odgoda na dodatni rok od tri mjeseca za već odgođene porezne obveze te proširiti obuhvat odgođenih poreznih obveza i na porezne obveze koje dospijevaju za vrijeme trajanja dodatna tri mjeseca, bez obračuna kamata, za što se podnosi novi pisani i obrazloženi zahtjev.

Odgoda na rok od tri mjeseca znači da se podnositelju zahtjeva, čiji zahtjev bude odobren, odobrava odgoda plaćanja svih poreznih obveza koje dospijevaju od dana podnošenja zahtjeva do zaključno 20. lipnja 2020. godine. Izuzetak je, kako je već navedeno, dospjela porezna obveza poreza na dodanu vrijednost, za koju se rok od tri mjeseca računa od travnja 2020. 

b) Obročna otplata odgođenih poreznih obveza

Nakon proteka roka odgode, ako podnositelj zahtjeva nije u mogućnosti platiti odgođenu dospjelu poreznu obvezu po njezinom odgođenom dospijeću, može podnijeti zahtjev za obročnom otplatom te se za vrijeme obročne otplate neće obračunavati kamata. Obročna otplata može se odobriti u mjesečnim obrocima, a najduže na 24 mjeseca.

Pisani i obrazloženi zahtjev za obročnu otplatu odgođene dospjele porezne obveze može se podnijeti u roku od pet dana od dana dospijeća obveze koju podnositelj zahtjeva nije u mogućnosti platiti.

U zahtjevu za obročnu otplatu, podnositelj zahtjeva navodi na koje se od odgođenih dospjelih poreznih obveza zahtjev odnosi, pri čemu može odabrati jednu od sljedećih mogućnosti:

-
obročna otplata samo za dospjelu odgođenu obvezu, pri čemu odobrenje zahtjeva isključuje mogućnost odobravanja obročne otplate za odgođene porezne obveze koje dospijevaju kasnije ili

-
obročna otplata za sve odgođene porezne obveze, dospjele i nedospjele u trenutku podnošenja zahtjeva, u kojem slučaju nedospjele odgođene porezne obveze dospijevaju i odobrava se obročna otplata za njihovo plaćanje, umjesto daljnje odgode. 

U slučaju nepoštivanja rokova plaćanja poreznih obveza za koje je odobrena obročna otplata, ista će se ukinuti.

PODNOŠENJE ZAHTJEVA 
Pravilnikom je propisano kako podnositelj zahtjeva za korištenje mjera plaćanja poreza podnosi pisani i obrazloženi zahtjev nadležnom poreznom tijelu prema mjestu prebivališta, odnosno sjedišta.

U zahtjevu se navode činjenice temeljem kojih će porezno tijelo moći ocijeniti je li podnositelj zahtjeva učinio vjerojatnim i/ili dokazao postojanje pokazatelja nemogućnosti plaćanja dospjelih poreznih obveza koji su naprijed navedeni. Posebno skrećemo pozornost da se ovi zahtjevi podnose u vrijeme trajanja posebnih okolnosti, kada su svi oblici komunikacije znatno otežani, stoga je bitno da se postupci provode uz zahtijevanje što je moguće manje dokumentacije. Ističemo da su Pravilnikom predviđene odredbe za naknadna postupanja, ako se naknadno utvrdi da Zahtjev nisu bili realno iskazani.
Pisanim i obrazloženim zahtjevom smatrat će se zahtjevi podneseni poreznom tijelu elektroničkim putem koji se podnose putem sustava ePorezna, a iznimno porezni obveznici koji nisu korisnici sustava ePorezna zahtjev mogu podnijeti na drugi način koji Porezna uprava osigura i objavi na svojoj mrežnoj stranici.  

Obrazac zahtjeva za odgodu plaćanja temeljem Zakona i Pravilnika, koji je sastavni dio ove upute, porezni obveznici koji su korisnici sustava ePorezna podnose putem tog sustava, dok svi ostali porezni obveznici mogu zahtjev podnijeti putem mrežne stranice Porezne uprave, putem servisa „Pišite nam“. 

Zahtjev za odgodu plaćanja se podnosi ispostavi nadležnoj prema mjestu prebivališta, odnosno sjedišta poreznog obveznika.S obzirom da se Zahtjevi podnose sustavom ePorezna ili putem sustava „Pišite nam“ te će biti raspoređeni u rad uvažavajući pravila nadležnosti..
Porezna uprava se mora prilagoditi kako bi se Zakon i Pravilnik mogli primjenjivati na najjednostavniji i najbrži način, istovremeno osiguravajući nadležnim službenicima najvišu razinu zaštite od navedene bolesti. Da bi se izbjegao neposredni fizički kontakt s poreznim obveznicima, predviđena je komunikacija elektroničkim putem te nije preporučeno poreznim obveznicima podnositi zahtjeve neposredno dolaskom u nadležnu ispostavu. Isključivo onim poreznim obveznicima koji nemaju mogućnosti podnijeti zahtjev na navedeni način, nadležni službenici će omogućiti podnošenje zahtjeva elektroničkom poštom ili telefonskim putem te o tome sačiniti službenu bilješku koja će se smatrati podnesenim zahtjevom. 

a) Podnošenje zahtjeva putem sustava ePorezna

U sustavu ePorezna kreiran je novi zahtjev „Zahtjev za odgodu plaćanja uslijed posebnih okolnosti“ dok će se „Zahtjev za obročnu otplatu uslijed posebnih okolnosti“ kreirati naknadno, budući da se on podnosi tek po isteku roka odgode plaćanja.

Ove zahtjeve porezni obveznici predaju na isti način kao i druge zahtjeve putem sustava ePorezna (na primjer, zahtjev za upravni ugovor). 

Nadležni službenici su dužni kontinuirano pratiti pristigle zahtjeve i u najkraćem roku pristupiti njihovom rješavanju.

 b)    Podnošenje zahtjeva putem servisa „Pišite nam“

Za potrebe podnošenja ovih zahtjeva, na mrežnoj stranici Porezne uprave je objavljen obrazac „Zahtjev za odgodu plaćanja uslijed posebnih okolnosti“ kojem porezni obveznici pristupaju putem servisa „Pišite nam“ i linka koji je sadržan unutar obavijesti Obavijest poduzetncima o mjerama plaćanja poreza za vrijeme trajanja posebnih okolnosti.  

Podatke o zahtjevima podnesenim putem sustava „Pišite nam“ su službenici ispostave dužni unijeti u Informacijski sustav Porezne uprave, o čemu će biti dostavljene upute za rad. Aplikacija za unos zahtjeva podnesenih putem sustava „Pišite nam“ je u izradi i započet će s radom 1. travnja 2020.
OTVARANJE PREDMETA/DODJELJIVANJE KLASE
a) Za zahtjeve podnesene putem ePorezne

Zahtjevi koje porezni obveznici podnose putem sustava ePorezna se automatski urudžbiraju u nadležnoj ispostavi, pod neupravnom Klasom: 415-02/20-11/x.

b) Za zahtjeve podnesene putem servisa „Pišite nam“

Zahtjevi koje porezni obveznici podnose putem servisa „Pišite nam“, službenici zaduženi za praćenje pristiglih zahtjeva u nadležnoj ispostavi će isprintati te dati na urudžbiranje pisarnici nadležne ispostave, pod neupravnom Klasom: 415-02/20-11/x.

Voditelji ispostava te voditelji odjela u nadležnim ispostavama rasporedit će otvorene predmete u rad, sukladno raspoloživim resursima u ispostavi.

Voditelji ispostava te voditelji odjela u nadležnim ispostavama će osigurati praćenje rješavanja po zaprimljenim zahtjevima kako bi se zahtjevi obrađivali neovisno o prisutnosti službenika koji je inače nadležan za pojedinog poreznog obveznika. Zahtjevi bi se trebali rješavati u roku od tri dana od zaprimanja. S obzirom na navedeno bitno je da rukovodeći kadar pravovremeno uključuje dovoljan broj službenika.
ODLUČIVANJE O ZAHTJEVU ZA KORIŠTENJE MJERA PLAĆANJA POREZA
Pravilnikom je propisano kako će porezno tijelo o podnesenom zahtjevu odlučiti u jednostavnom i žurnom postupku te o osnovanosti zahtjeva obavijestiti podnositelja zahtjeva na primjeren način. U uvjetima posebnih okolnosti će se primjerenim načinom, u pravilu, smatrati obavijest elektroničkim putem. 

S obzirom na navedene odredbe Pravilnika, odlučivanje o podnesenim zahtjevima sukladno članku 107.a Zakona predstavlja prioritet u odnosu na druge poslove ispostave, u uvjetima trajanja posebnih okolnosti.
ODLUČIVANJE O ZAHTJEVU ZA ODGODU PLAĆANJA
Pravilnikom su propisani ranije navedeni pokazatelji temeljem kojih se poreznom obvezniku odobrava odgoda plaćanja na rok od tri mjeseca.

a) Prvi kriterij je da podnositelj zahtjeva mora biti poduzetnik iz članka 44. stavka 1. (znači, to može biti svaki poduzetnik, pravna osoba ili fizička osoba: obrtnik (bez obzira utvrđuje li dohodak na temelju poslovnih knjiga ili je obrtnik paušalista), slobodno zanimanje, poljoprivrednik, iznajmljivač - paušalista, novinar i ostali poduzetnici..). Ispunjavanje uvjeta po prvom kriteriju će službenik utvrditi uvidom u Registar poreznih obveznika. Ako podnositelj zahtjeva nije poduzetnik, podnositelja zahtjeva će se obavijestiti porukom putem sustava ePorezna, elektroničkom poštom ili na drugi primjereni način da ne ispunjava uvjete za korištenje mjera plaćanja poreza. 
b) Ako je prvi uvjet ispunjen i porezni obveznik je poduzetnik, potrebno je utvrditi ima li podnositelj zahtjeva poreznog duga evidentiranog na porezno knjigovodstvenoj kartici na dan podnošenja zahtjeva. Ispunjavanje uvjeta po tom kriteriju će službenik utvrditi uvidom u porezno knjigovodstvenu karticu podnositelja zahtjeva. Smatra se da nema dospjelog nenaplaćenog poreznog duga ako je iznos poreznog duga manji od 200,00 kuna, koliko iznosi najmanji trošak ovršnog postupka sukladno članku 170. stavku 3. Zakona. Ako podnositelj zahtjeva na dan podnošenja zahtjeva za odgodu plaćanja ima dospjelog neplaćenog poreznog duga, podnositelja zahtjeva će se obavijestiti porukom putem sustava ePorezna, elektroničkom poštom ili na drugi primjereni način da ne ispunjava uvjete za korištenje mjera plaćanja poreza. Skrećemo pozornost da ukoliko porezni obveznik ima tekućeg duga, službenici će uputiti obveznika da isto podmiri radi ispunjenja ovog uvjeta te će po plaćanju nastaviti obradu zahtjeva. 
Važno je istaknuti da kako je ovom Uputom već ranije navedeno mogućnost odgode se ne primjenjuje za PDV podnijet za drugi mjesec koji dospijeva 31.ožujka 2020. što znači da se ta obveza mora podmiriti neovisno o odobravanju odgode plaćanja za druge porezne obveze, što podnositelju zahtjeva treba naglasiti. Isto tako važno je utvrditi jesu li podnijeti svi obrasci koji su trebali biti podnijeti i je li stanje na kartici ispravno. Primjerice, u trenutku pisanja ove Upute vidljivo je da nisu podnijeti svi obrasci PDV za 2 mjesec te ti obveznici moraju riješiti prethodno pitanje podnošenja svih obrazaca u zakonom propisanom roku. 

c) Ako su oba prethodno navedena kriterija ispunjena, nadležni službenik će razmotriti obrazloženje zahtjeva navedeno od strane podnositelja zahtjeva. 

U slučajevima nekih Zahtjeva iste će se moći ocijeniti odmah u trenutku podnošenja Zahtjeva radi već navedenog prethodnog pitanja, a nekima će se pokloniti vjera ukoliko se radi o poznatom obvezniku koji je u načinu poslovanja već poznat ispostavi.

Budući da se evidencija prometa po računima (podaci od banaka) poreznih obveznika ažurira s vremenskim odmakom, ponositelj zahtjeva je dužan učiniti vjerojatnim navode iz zahtjeva. Smatrat će se da je podnositelj zahtjeva učinio vjerojatnim da je ostvario pad prihoda/primitaka u mjesecu koji prethodi mjesecu podnošenja zahtjeva za odgodu plaćanja od najmanje 20% u odnosu na isto razdoblje prethodne godine ako je u obrazloženju zahtjeva naveo parametre ili okolnosti temeljem kojih se može ocijeniti ispunjenje tog uvjeta. Također, za pad prihoda/primitaka u narednom razdoblju od tri mjeseca od mjeseca podnošenja zahtjeva od najmanje 20% u odnosu na isto razdoblje prethodne godine podnositelj zahtjeva u obrazloženju zahtjeva treba navesti parametre ili činjenice temeljem kojih se može ocijeniti ispunjenje uvjeta.

Ako je podnositelj zahtjeva obveznik fiskalizacije, nadležni službenik će navode iznesene u zahtjevu usporediti s podacima fiskalizacije kako bi provjerio istinitost iznesenih navoda.

Ako porezni obveznik nije učinio vjerojatnim okolnosti iz ovog uvjeta, odnosno ako izneseni navodi nisu u skladu s podacima fiskalizacije, obveznika će se porukom putem sustava ePorezna, elektroničkom poštom ili na drugi primjereni način obavijestiti da ne ispunjava uvjete za mjere plaćanja poreza.  Ovdje ponovno skrećemo pozornost da se vodi računa radi li se o novim obveznicima, koji su u svom radu „nepoznati“ Poreznoj upravi. 

Cilj ove mjere je pomoć poduzetnicima stoga je nužno cijeniti svaki predmet te u slučaju svakog Zahtjeva koji se podnosi od obveznika koji je poznat Poreznoj upravi, koji ima svoje mjesto obavljanja djelatnosti, koji ima zaposlene i imovinu te učini vjerojatnim pokazatelje nemogućnosti plaćanja potrebno je odobriti Zahtjev. 

Ako nadležni službenik ocijeni kako je porezni obveznik zadovoljio ovaj propisani kriterij, odobrit će mu odgodu plaćanja uz dostavu obavijesti porukom putem sustava ePorezna, elektroničkom poštom ili na drugi primjereni način.
d) Postupak koji se odnosi na porez na dodanu vrijednost
Uz ispunjenje svih ranije navedenih uvjeta, podnositelj zahtjeva koji je obveznik poreza na dodanu vrijednost, za odgodu plaćanja poreza na dodanu vrijednost treba ispuniti i dodatne uvjete.
Naime, pravilnikom je, kako je već navedeno, propisano da se odgoda plaćanja poreza na dodanu vrijednost može odobriti samo poduzetniku koji u prethodnoj godini nije ostvario vrijednost isporuka dobara i usluga u iznosu većem od 7.500.000,00 kuna bez poreza na dodanu vrijednost te koji poreznu osnovicu utvrđuje prema obavljenim isporukama. To su oni obveznici poreza na dodanu vrijednost koji imaju pravo obračunavati poreznu osnovicu prema naplaćenim naknadama sukladno članku 125.i Zakona o porezu na dodanu vrijednost („Narodne novine“, broj 73/13, 148/13,143/14, 115/16, 106/18, 121/19; Rješenje USRH 99/13, 153/13), no to pravo nisu iskoristili te osnovicu poreza na dodanu vrijednost obračunavaju prema obavljenim isporukama.

Svakako skrećemo pozornost koje se obveze poreza na dodanu vrijednost za potrebe ovog dijela Pravilnika mogu smatrati dospjelim poreznim obvezama.

Ako mjera plaćanja poreza za posebne okolnosti traje od 20.03. do 20.06. glede dospjelih obveza PDV ista se može ostvariti za:

- PDV za 3 mjesec koji dopijeva 30.04,
- PDV za 4 mjesec koji dospijeva 31.05. i 
-  I.kvartal koji dospijeva 30.04.
Dakle nije moguće mjerom plaćanja poreza za vrijeme posebnih okolnosti obuhvatiti PDV za 2 mjesec koji dospijeva 31.03.. Ovaj dio obveze se mora podmiriti.
Ako se radi trajanja posebnih okolnosti produlji trajanje mjere do 20.09. glede dospjelih obveza PDV ista se može ostvariti za:

- PDV za 5 mjesec koji dospijeva 30.06,
- PDV za 6 mjesec koji dospijeva 31.07.,
- PDV za 7 mjesec koji dospijeva 31.08 i

- PDV za II kvartal koji dospijeva 31.07..
Posebno napominjemo da rok predaje obrasca do 20 u mjesecu ne utječe na dospjelost obveze u smislu ovog dijela Pravilnika. 

Podnositelj zahtjeva i u ovom slučaju treba učiniti vjerojatnim postojanje okolnosti da je zadovoljio navedeni uvjet te obrazložiti kako mu je osnovica poreza na dodanu vrijednost proizašla iz izdanih računa koje nije naplatio barem većim dijelom.

Iz naprijed navedenog proizlazi kako obveznici poreza na dodanu vrijednost koji su u prethodnoj godini ostvarili vrijednost isporuka dobara i usluga u iznosu većem od 7.500.000,00 kuna bez poreza na dodanu vrijednost ili koji poreznu osnovicu utvrđuju prema naplaćenim naknadama sukladno članku 125.i Zakona o porezu na dodanu vrijednost, ne ispunjavaju uvjet za odgodu plaćanja poreza na dodanu vrijednost.
Ako podnositelj zahtjeva zadovoljava uvjete od a) do d), odobrit će mu se odgoda plaćanja za sve porezne obveze.

Ako podnositelj zahtjeva zadovoljava uvjete od a) do c), a ne zadovoljava uvjet naveden pod d), odobrit će mu se odgoda plaćanja za sve porezne obveze osim poreza na dodanu vrijednost, što se u odluci o zahtjevu mora izričito navesti.

Napominjemo da ako u trenutku podnošenja zahtjeva još nije dospjela obveza za PDV (jer se primjenjuje za PDV za 3 mjesec), obveznika treba obavijestiti da će se o ovome dijelu kasnije odlučivati kada se podnese prvi obrazac PDV koji se smatra dospjelom poreznom obvezom za potrebe ovog dijela Pravilnika.

DODJELJIVANJE POSEBNE OZNAKE U REGISTRU POREZNIH OBVEZNIKA
Poreznim obveznicima kojima je odobrena odgoda plaćanja, nadležni službenik u ispostavi će u Registru poreznih obveznika, na stranici broj 3, kao oznaku posebnog statusa poreznog obveznika upisati 2, o čemu će službenicima biti dostavljene posebne upute za rad.
KNJIŽENJE
Temeljem unesenih oznaka u Registru poreznih obveznika, kako je naprijed navedeno, APIS IT d.o.o. će vršiti sistemska knjiženja na način da se svim obvezama kojima je odobrena odgoda plaćanja, za sve obveze koje dospijevaju u razdoblju odgode, osim obveza poreza na dodanu vrijednost, sukladno Pravilniku, promijeni datum dospijeća. Detaljnija objašnjenja sistemskih knjiženja i način ručnog knjiženja poreza na dodanu vrijednost će službenicima biti dostavljena naknadno.
DODATNI ROK ZA ODGODU PLAĆANJA

Pravilnikom je propisano kako se rok za odgodu plaćanja od tri mjeseca može produžiti za dodatna tri mjeseca, ovisno o razvoju posebnih okolnosti uzrokovanih virusom COVID-19, odnosno bolešću SARS-CoV-2. 

Postupak odlučivanja o dodatnom produljenju roka za još tri mjeseca onim poreznim obveznicima kojima je već odobrena odgoda plaćanja, provodit će se prema naknadnoj uputi, čije donošenje ovisi o spomenutom razvoju događaja.
Ako dodatni rok od tri mjeseca bude dopušten naknadno donesenom uputom, postupak podnošenja zahtjeva za odgodu plaćanja će se provoditi na već opisani način. Ako dodatnom uputom ne budu propisani dodatni kriteriji, za postupak odlučivanja o osnovanosti zahtjeva, primjenjivat će se već navedeni kriteriji i postupak njihova ocjenjivanja.

ZAHTJEV ZA OBROČNU OTPLATU

Protekom roka odgode plaćanja, poreznom obvezniku, sukladno Zakonu i Pravilniku, može biti odobrena obročna otplata poreznog duga za koji je bila odobrena odgoda plaćanja, na rok do 24 mjeseca, bez obračuna kamata za vrijeme trajanja obročne otplate.
Uputa će se naknadno dopuniti u dijelu koji se odnosi na način podnošenja zahtjeva za obročnu otplatu te način postupanja po podnesenim zahtjevima.

NAKNADNO POSTUPANJE POREZNOG TIJELA PREMA PODNOSITELJU ZAHTJEVA KOJEMU SU ODOBRENE MJERE PLAĆANJA POREZA 
Sukladno Pravilniku, porezno tijelo može izvršiti naknadnu provjeru činjenica navedenih u zahtjevu koji podnositelj zahtjeva podnosi sukladno ovom dijelu Pravilnika, a temeljem kojih je odobrena mjera plaćanja poreza. 

Ako porezno tijelo naknadno utvrdi kako nije učinjeno vjerojatnim da su ispunjeni uvjeti za mjeru plaćanja poreza, odredit će prestanak važenja mjere plaćanja poreza pri čemu porezne obveze dospijevaju sukladno posebnim propisima.

 Ako porezno tijelo naknadno utvrdi da je podnositelj zahtjeva za vrijeme trajanja posebnih okolnosti:

-
lažno prikazao činjenice kojima je obrazlagao zahtjeve i/ili

-
postupao protivno poreznim propisima i/ili

-
zloupotrijebio mjere plaćanja poreza s ciljem pribavljanja protupravne imovinske koristi

obavijestit će podnositelj zahtjeva o neispunjenju pokazatelja nemogućnosti plaćanja dospjelih poreznih obveza te će za porezne obveze za koje je bila odobrena mjera plaćanja poreza obračunati i zadužiti zakonsku zateznu kamatu. 

U tom slučaju, na redoslijed podmirenja obveza iz stavka 3. toga  članka primijenit će se članak 128. Zakona.
Uputa će se u dijelu koji se odnosi na naknadno postupanje poreznog tijela prema podnositelju zahtjeva kojemu su odobrene mjere plaćanja poreza naknadno dopuniti.

	         RAVNATELJ

 Božidar Kutleša, dipl. iur.




PRILOG 1: Obrazac Zahtjeva za odgodu plaćanja

	ZAHTJEV ZA ODGODU PLAĆANJA USLIJED POSEBNIH OKOLNOSTI 

	
	
	
	
	
	
	
	
	

	1.PODACI O PODNOSITELJU ZAHTJEVA

	1.1. OIB
	 
	1.2. NAZIV/IME I PREZIME
	 

	 
	 
	 
	 
	 
	 
	 
	 
	 

	2. SADRŽAJ ZAHTJEVA 

	Sukladno Općem poreznom zakonu te Pravilniku o provedbi Općeg poreznog zakona, podnosim zahtjev za odgodu plaćanja poreznih obveza na rok od tri mjeseca radi nastupa posebnih okolnosti uzrokovanih virusom COVID-19, odnosno bolesti SARS-CoV-2.

Činjenice bitne za odlučivanje o zahtjevu:   

	2.1. Do nastupa tih okolnosti sve porezne obveze su podmirene, odnosno na dan podnošenja ovog zahtjeva na porezno knjigovodstvenoj kartici je evidentiran dospjeli dug manji od 200,00 kuna
	DA                                       NE

	2.2. Uslijed nastupa posebnih okolnosti prihodi/primici su smanjeni za najmanje 20% u mjesecu koji prethodi mjesecu podnošenja zahtjeva, u odnosu na isto razdoblje prethodne godine
	DA                                       NE

	2.3. Uslijed nastupa posebnih okolnosti prihodi/primici će biti smanjeni za najmanje 20% u naredna tri mjeseca, u odnosu na isto razdoblje prethodne godine
	DA                                       NE

	2.4. U prethodnoj godini nije ostvarena vrijednost isporuka dobara i usluga u iznosu većem od 7.500.000,00 kuna bez poreza na dodanu vrijednost, poreznu osnovicu utvrđujem prema obavljenim isporukama, a izdani računi temeljem kojih je utvrđena obveza poreza na dodanu vrijednost nisu naplaćeni
	DA                                       NE

	Za istinitost i vjerodostojnost podataka kao ovlaštena osoba odgovaram pod materijalnom i kaznenom odgovornošću

PRILOG 2: Prijedlog obavjesti  o ispunjavanju uvjeta za odgodu plaćanja

Poštovani,
 

Povodom vašeg zahtjeva za odgodom plaćanja zbog nastupa posebnih okolnosti koji ste podnijeli dana _______________, obavještavamo vas o sljedećem.
Pravilnikom o dopunama Pravilnika o provedbi Općeg poreznog zakona („Narodne novine“, br. 115/16, 106/18, 121/19 i 32/20; u daljnjem tekstu: Pravilnik) propisani su uvjeti koji moraju biti ispunjeni da bi se odgoda odobrila.
Uvidom u podatke navedene u zahtjevu i podatke iz službenih evidencija Porezne uprave, utvrđeno je da ispunjavate uvjete za odgodu propisane Pravilnikom te se Vašem zahtjevu udovoljava. 
S poštovanjem,
PRILOG 3: Prijedlog obavjesti  o neispunjavanju uvjeta za odgodu plaćanja

Poštovani,
 

Povodom vašeg zahtjeva za odgodom plaćanja zbog nastupa posebnih okolnosti koji ste podnijeli dana _______________, obavještavamo vas o sljedećem.
Pravilnikom o dopunama Pravilnika o provedbi Općeg poreznog zakona („Narodne novine“, br. 115/16, 106/18, 121/19 i 32/20; u daljnjem tekstu: Pravilnik) propisani su uvjeti koji moraju biti ispunjeni da bi se odgoda odobrila.
Uvidom u podatke navedene u zahtjevu i podatke iz službenih evidencija Porezne uprave, utvrđeno je da ne ispunjavate uvjete za odgodu propisane Pravilnikom jer  _________________________ 

(niste poduzetnik za kojeg je propisano da mu se može odobriti odgoda / na dan podnošenja zahtjeva imate dospjelog duga / niste učinili vjerojatnim da ste ostvariili pad prihoda/primitaka u mjesecu koji prethodi mjesecu podnošenja zahtjeva za odgodu plaćanja od najmanje 20% u odnosu na isto razdoblje prethodne godine, odnosno niste naveli parametre ili činjenice temeljem kojih se može ocijeniti da je došlo do pada prometa / niste učinili vjerojatnim da će vam prihodi/primitci u narednom razdoblju od tri mjeseca od mjeseca podnošenja zahtjeva pasti najmanje 20% u odnosu na isto razdoblje prethodne godine, odnosno niste naveli parametre ili činjenice temeljem kojih se to može potvrditi / za dospjele obveze poreza na dodanu vrijednost, niste dokazali da predmetna dospjela obveza za koju predlažete odgodu proizlazi iz izdanih računa koji nisu naplaćeni i/ili druge pokazatelje koji Vam utječu na likvidnost.
Slijedom navedenog Vašem zahtjevu za odgodom plaćanja ne može se udovoljiti.
 

S poštovanjem,
PRILOG 4: Prijedlog obavjesti  o neispunjavanju uvjeta za odgodu plaćanja

Poštovani,
 

Povodom vašeg zahtjeva za odgodom plaćanja zbog nastupa posebnih okolnosti koji ste podnijeli dana _______________, obavještavamo vas o sljedećem.
Pravilnikom o dopunama Pravilnika o provedbi Općeg poreznog zakona („Narodne novine“, br. 115/16, 106/18, 121/19 i 32/20; u daljnjem tekstu: Pravilnik) propisani su uvjeti koji moraju biti ispunjeni da bi se odgoda odobrila.
Uvidom u podatke navedene u zahtjevu i podatke iz službenih evidencija Porezne uprave, utvrđeno je da djelomično ispunjavate uvjete za odgodu propisane Pravilnikom. Naime, za odgodu plaćanja dospjelih obveza s osnove poreza na dodanu vrijednost propisani su dodatni uvjeti, odnosno trebali ste dokazati da predmetna dospjela obveza za koju predlažete odgodu proizlazi iz izdanih računa koji nisu naplaćeni i/ili druge pokazatelje koji Vam utječu na likvidnost, a što niste učinili.
Slijedom navedenog, Vašem zahtjevu se djelomično udovoljava na način vam je omogućena odgoda plaćanja za sve porezne obveze, osim poreza na dodanu vrijednost.
 

S poštovanjem,
